मैथिलीक व्यवहार करवा मे हीनताबोधक अनुभव केनिहार मैथिलक अभाव नहि अछि । हुनका सबकेँ संभवतः ई नहि बूझल रहैत छन्हि जे अपन मातृभाषाक प्रति हीनग्रंथि रखनिहार व्यवहारिक रूपें अपनहि टांग मे कुरहरि मारैत अछि । अपन अस्मिताक नाशक संगहि ओ अपन आ अपन परिजनक सहजताक नाश सेहो करैत अछि । व्यापकता मे ओ समग्र मैथिल समाजक अहित करैत अछि । मैथिली बिनु मैथिलक पहचान की ? मैथिलीक ख्यातिलब्ध कथाकार ललित क चिंताक केन्द्र मे ई विषय छल । एतय हुनकर एहि विषय पर केन्द्रित संस्मरणात्मक टिप्पणी देल जा रहल अछि जे पहिल बेर 'मिथिला मिहिरक' 17 जनवरी 1971 अंक मे प्रकाशित भेल छल । एहि संस्मरणात्मक टिप्पणी केर क्रमशः दू गोट पात्र व्यक्तिगत रूपें हमर मन केँ बड्ड द्रवित करैत अछि पहिल नव ब्याहल कनिया आ दोसर आठ बरखक नेना ! एतय ललितक एहि संस्मरणात्मक टिप्पणी केर फोटो प्रति मैथिली अकादमी सँ प्रकाशित विभूति आनंद द्वारा संकलित संपादित 'ललित समग्र' सँ साभार* लेल गेल अछि । 